Donnez par copie dessouz le soignal de moy notaire publique cy subscript. L’an mil trois cent trante et cinq, le mercredi après l’uytine de Saint Martin d’yuert, en la cour d’Arbois, par deuant moi Emonet de Cerdon preuost audit Arbois, estoient aiourney li quatre proudomes et escheuins de la ville d’Arbois c’est assauoir Jaquet Rosset, Pierre de la Rauière, Girars Petitvallet et Esteuenin Bernart, à la demande Jehan filz monseigneur Dyemanche de Salins cheualier que demande de l’auttoritey et commandement du dit monseigneur Dyemanche son père estant en jugement, sus ce que li diz Jehans lours demandoit et autrefoiz lour ha demandez en jugement par deuant moy, en nom de toute la ville et communaltey d’Arbois, come hoirs de Reignon son oncle en ses moubles par testement, que li paiessains et [...] doux cenz et cinquante liures d’esteuenans, lesquelles il ly deuoient pour cause du dit Reignon son oncle, lesquels doux cenz et cinquante liures li dicte ville et communaltey deuoit au dit Reignon pour cause de l’achat des bois des Costes Pendant de la dicte ville et communaltey d’Arbois, desquelx bois li diz Reignon et Renaude famme Morel de Salins hauoient achetez les tondues per l’espaice de quatorze années pour le prix de cinq cent liures d’esteuenans, et lours deuoient soignier li dicte ville et communaltey chemin et traite, expécialement le chemin de Saint Nicholaux de Salins, lequel chemin li dicte ville et communaltey ne pohurent soignier ès diz Reignon et Renaude, pour laquel cause li diz Reignon et Renaude ne ehurent, ne pehurent exploiter du dit [...]nchiez du dit bois, liquelle vendue et conuenences sunt plux clèrement contenuz ès lettres du dit achat, les quelles lettres furent mostrées et exibées en jugement. Se lours requerroit li diz Jehans que la moitié des dictes cinq cent liures, si come dessus est dit, li paiessiens et rendesiens en nom et pour la dicte communaltey, et moy que à ce les contrainsse. Item lours demandoit ancores li diz Jehans comme hoirs du dit Reignon, si comme dessus, de l’auctoritey et commandement de son dit père, que li paiesains et rendesains la value de trente muis de vin tanque à doux cent liures d’esteuenans, lesquels trante muis de vin li diz Reignon hauoit prestez à la dicte ville et communaltey d’Arbois a temps que li cuyens de Poitiers, mariz çayenarrers Madame la roynne Jehanne, fut Arbois, lexquels trante muis de vin li dicte ville et communaltey donnarent audit conte, desquelx trante muis de vin li diz Reignon ne hauoit estez paiez ne autres pour luy. Se lours requerroit li diz Jehans que les dictes doux cent liures li paiesiens en non de la dicte ville et communaltey, et moy que à ce les contrainsse. Et plux me requerroit li diz Jehans que je pour raison de six attendues et deffaut contenues lesquelx li diz proudomes hauoient fait contre le dit Jehan, je li adiugasse la possession de ses dictes demandes, les quelx deffaut et contumaices je feys lire en jugement per deuant moy escryptes de la main du clerc jurez de la dicte court et seelées de mon seel, les quels deffaut et contumaices li diz proudomes et escheuins plaigèrent paier, si comme dessus, hun per l’autre tanque à la décision de la cause. Et respondirent ès demandes dudit Jehan en allegant paiement ou quittance des demandes dessus dictes du dit Reignon. Et plux disoient li diz proudomes et escheuins que li diz Jehans ne pouhoit ester en jugement ne demander les choses dessus dictes, quar il n’estoit émancipez ne partiz du dit monseigneur Dyemenche son père, ne puissance ne hauoit de luy de ce demander. Liquex Jehans mit en nous ehue ès diz proudomes et escheuins les diz paiement et quittance, en disant qu’il hauoit lettres dudit monseigneur Dyemenche son père de puissance de ce demander. Et sus ce il furent jugiez à prouer de part les diz proudomes paiement ou quittance, ou il seroit ou desreigne dudit Jehan. Et deuoit mostrer li diz Jehans à la dicte journée de la dicte puissance et plaigarent li diz proudomes lours jugement li hun per l’autre. Et li diz Jehans plaiga auxi son jugement per Le Moine de Champrogerome. A jour dessus dit, les dictes parties présentes en jugement par deuant moy, le jugement loiez et retrait des parties, li diz proudomes et escheuins en non que dessus ne administrarent nulx tesmoins sur ledit fait et cognurent et confessarent hauoir haü par la main Erart [...] aclerc d’Arbois la copie de la dicte puissance du dit Jehans, et li diz Jehans mostrée la lettre de la dicte puissance en jugement, laquelle puissance de demander les choses li diz messires Dyemanches ses pères li hauoit donez et le ratiffia audit jour en jugement par deuant moy. Jura li diz Jehanz sus Sains Euangiles en jugement par deuant moy en la présence des dits proudomes et escheuins qu’il ne sauoit que li diz Reignon, ne autres pour luy, haut estez paiez des sommes d’argent dessus dictes, et ce meisme jura ausi li diz messire Diemenche. Pourquoy je, a consoil de saiges et a droit sus ce fait grant déliberacion haüe, Dieu haiant deuant mes ealx, adiugais et adiuge au dit Jehan par ma sentence diffinitive sa demande estre veraye encontre les diz proudomes et le teniz per passez de ses demandes dessus dictes et li en hay bailliez ce présent passement seellez de mon seal pendant. Donnez l’an et le jour dessus dit. Donnez à la visiom de moy notaire publique cy subscript le dernier jour du mois de décembre l’an mil trois cenz quarante et nuef en la tierce indiction en l’uytime anz de l’eueschiez de nostre saint père en Jhesuscript monseigneur Clément per la diuine prouision pape siexte. [Seing manuel]. Et je Guillames Lanturnin de Salins, clerc de la dyocèse de Besençon, de l’auctoritey l’emperaour notaires publiques et jurez de la court de Besençon, qui les dictes lettres hay vehues et lehues diligamment de mout à mout, saines et entiéres en seal et escripture, si comme il apparissoit en la premère faice, ceste présente copie extraite de son veray original en hay faite et mis en forme publique et l’ay escripte de ma propre main et l’ay soignié de mon soignal acostumez, à ce appelez et requis. Je approue lay subscripciom en nom que dessus. Donney come dessus.